Policajti zasahovali počas akcie Očista
Sereď bola minulý štvrtok plná policajtov. Počas akcie Očista, ktorá bola zameraná proti drogám, ich zasahovalo približne sto. Pri domových prehliadkach predviedla 15 osôb, z toho 3 skončili v policajnej cele.
5. júl 2007 o 0:00
"Galantskí policajti v súčinnosti s Úradom boja proti organizovanej kriminalite vykonali akciu zameranú na odhalenie drogovej trestnej činnosti. Počas nej vykonali domové prehliadky v 5 objektoch. V štyroch z nich zaistila predmety súvisiace s drogovou trestnou činnosťou a zatiaľ bližšie nezistené množstvo podozrivých látok. Vzhľadom na množstvo nasadených policajtov a psovodov spolupracovali v akcii aj colníci," informovala zástupkyňa krajskej policajnej hovorkyne Mária Linkešová. Polícia predviedla 15 osôb, z ktorých 3 skončili v policajnej cele. "Vyšetrovateľ začal vo veci trestné stíhanie, polícia na prípade ešte stále pracuje," dodala Linkešová. Viac informácií preto odmietla poskytnúť.
- pn -